रायपुर. आमानाका राजीव नगर में सोमवार की रात राजातालाब के निगरानी बदमाश मो. आदिल उर्फ सोनू खान ने चाकू घोंपकर एक महिला की हत्या कर दी। उसने महिला शबनम की मां के सामने छाती में 15 वार किए। बुजुर्ग महिला अपनी बेटी को बचाने के लिए मिन्नतें करती रही। उसने आस-पास रहने वालों को भी मदद के लिए बुलाया, लेकिन कोई आगे नहीं आया। घटनास्थल पर ही युवती की मौत हो गई।
आमानाका पुलिस ने हत्या के थोड़ी देर बाद ही आरोपी सोनू और उसके दोस्त अफसर को गिरफ्तार कर लिया। कत्ल करने के बाद सोनू ने चाकू आमानाका पुल के नीचे छिपा दिया था। पुलिस ने उसकी निशानदेही पर उसे बरामद कर लिया है। दोनों आरोपियों को बुधवार को न्यायालय में पेश किया जाएगा। आमानाका टीआई ने बताया कि शबनम तीन बच्चों की मां थी। सोनू उसके घर अक्सर आता-जाता था।
सोमवार की रात भी वह उसके घर गया। घर पर शबनम का पति रियासत नहीं था। सोनू कुछ देर तक घर में बैठा रहा। इसी बीच, उसके और शबनम के बीच किसी बात को लेकर विवाद हो गया। झगड़ा बढ़ने के बाद दोनों लड़ते हुए बाहर आ गए। रोड पर भी काफी देर तक उनके बीच तू-तू मैं-मैं होती रही। इसी दौरान गुस्से में आकर सोनू ने चाकू निकाल लिया। इसके पहले कि महिला संभल पाती, उसने ताबड़तोड़ हमला शुरू कर दिया।
एक-दो वार के बाद शबनम गिर पड़ी। उसके बाद भी आरोपी का गुस्सा शांत नहीं हुआ। जमीन पर बैठकर उसने शबनम के सीने पर कई वार किए। उसके बाद वह दोस्त के साथ वहां से भाग निकला। थोड़ी देर बाद पुलिस पहुंची, लेकिन तब तक आरोपी भाग चुके थे।
डब्ल्यूआरएस में भी हुआ था ऐसा
शबनम हत्याकांड ने मानवता को एक बार फिर शर्मसार कर दिया। घटना के फौरन बाद पहुंचने वाले पुलिस अधिकारी यह देखकर हैरान रह गए कि भीड़ के सामने एक बदमाश जो किसी दूसरे इलाके का रहने वाला है, उसने महिला को बेरहमी से मार डाला और कोई मदद के लिए आगे नहीं आया। ठीक इसी तरह की घटना इसी महीने डब्ल्यूआरएस कॉलोनी में घटी थी। वहां शादी समारोह में बारातियों के सामने चार बदमाशों ने एक युवक का खून कर दिया लेकिन कोई साहस करके मदद के लिए आगे नहीं बढ़ा। डब्ल्यूआरएस हत्याकांड में युवक की बहन मौजूद थी। वह अपने भाई को बचाने के लिए एक-एक के हाथ जोड़ती रही लेकिन किसी ने साहस नहीं दिखाया।
घर आते ही फंसा जाल में
आमानाका पुलिस को शबनम की मां ने आरोपी के बारे में पूरी जानकारी दे दी। पुलिस ने उसे पकड़ने के लिए राजातालाब स्थित मकान के चारों ओर घेरेबंदी की। आधी रात के बाद वह घर पहुंचा। भीतर दाखिल होने के पहले ही उसे दबोच लिया गया। पुलिस के मुताबिक सोनू इसके पहले भी हत्या के प्रयास और मारपीट के मामलों में जेल जा चुका है। उसके पिता निजाम खान की शास्त्रीबाजार में फल दुकान है।
बेटी को बचाने कूद पड़ी थी मां
सोनू और शबनम के बीच जिस समय झगड़ा हो रहा था, उस दौरान रोड पर आस-पास रहने वालों की भीड़ जमा हो गई थी। सब तमाशा देखते खड़े थे। आरोपी ने जब चाकू निकाला तब शबनम की मां बेटी को बचाने के लिए बीच में कूद पड़ी। उसने सोनू को चले जाने को कहा। उसने शबनम की बूढ़ी मां को चाकू दिखाकर कहा कि वो बीच से हट जाए वर्ना उसे भी मार डालेगा। बुजुर्ग महिला वहां से हटी, लेकिन उसने मदद के लिए भीड़ में शामिल कई लोगों को आवाज देकर बुलाया लेकिन कोई आगे नहीं आया।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva